Diari Oficial de la Generalitat Valenciana


Sumari del DOGV 4668, del 13-01-2004 (2004/53)

RESOLUCIÓ de 19 de desembre de 2003, del director gerent del Consorci Hospital General Universitari de València, per la qual es disposa la publicació dels Estatuts del Consorci Hospital General Universitari de València de data 26 de desembre de 2001, reflectits com a annex I del present anunci, i de l'acord de delegació de competències en matèria de personal, contractació i gestió econòmica aprovat en la sessió del Consell de Govern del consorci de data 12 de desembre de 2003.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4668

Data del DOGV
:   13-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/53


Data del document
:   19-12-2003

Organisme emissor
:   Consorci Hospital General Universitari de València

Tipus de document
:   Resolució

Anàlisi jurídica

 Descriptors 

:   * establiment hospitalari
    * reglament intern
    * delegació de poders

RESOLUCIÓ de 19 de desembre de 2003, del director gerent del Consorci Hospital General Universitari de València, per la qual es disposa la publicació dels Estatuts del Consorci Hospital General Universitari de València de data 26 de desembre de 2001, reflectits com a annex I del present anunci, i de l'acord de delegació de competències en matèria de personal, contractació i gestió econòmica aprovat en la sessió del Consell de Govern del consorci de data 12 de desembre de 2003. [2004/F53]
  
Sergio Blasco Perepérez, director general del Consorci de l'Hospital General Universitari de València, fent ús de les facultats atribuïdes per l'article 23 dels estatuts del consorci.
  
Vist que per a la creació del Consorci de l'Hospital es va subscriure un conveni de col·laboració entre la Conselleria de Sanitat i la Diputació de València, en data 26 de setembre de 2001.
  
Vist que per a la gestió de l'hospital es van aprovar, en la mateixa data, els estatuts del consorci.
  
Vist que en la sessió ordinària del Consell de Govern celebrada en l'hospital, el 12 de desembre, es va acordar una nova norma de delegació de competències en matèria de personal, contractació i gestió econòmica, i es va establir la seua entrada en vigor una vegada publicada en els diaris oficials.
  
Vist que el conveni de col·laboració entre la conselleria i la diputació es va publicar tant en el Butlletí Oficial de la Província de València com en el Diari Oficial de la Generalitat Valenciana, però els estatuts només en el Butlletí Oficial de la Província de València, i havent-se acordat en la sessió del 12 de desembre la publicació de la delegació de competències en els dos diaris oficials, pertoca que es publiquen els estatuts en el Diari Oficial de la Generalitat Valenciana.
  
Atés el que disposen els estatuts del consorci, l'Acord del consell de data 12 de desembre, la Llei de Règim Jurídic de les Administracions Públiques i la resta de normativa d'aplicació, resol:
  
Autoritzar que es publiquen en el Diari Oficial de la Generalitat Valenciana els estatuts del consorci de data 26 de desembre de 2001, i en el mateix diari i en el Butlletí Oficial de la Província de València, l'acord de delegació de competències en matèria de personal, contractació i gestió econòmica aprovat en la sessió del Consell de Govern del consorci de data 12 de desembre de 2003.
  
València, 19 de desembre de 2003.- El director gerent: Sergio Blasco Perepérez.
  
Annex I
  
Estatuts del Consorci per a la Gestió de l'Hospital General Universitari de València
  
CAPÍTOL I
  
Disposicions generals
  
Article 1. Denominació, entitats consorciades i domicili
  
1. Amb la denominació de Consorci de l'Hospital General Universitari de València, es constituïx un consorci en què participen la Generalitat Valenciana i la Diputació de València.
  
2. El nombre de membres del consorci podrà ser ampliat amb l'admissió d'entitats públiques o privades sense ànim de lucre que puguen col·laborar en els objectius del consorci, així com efectuar o prestar els servicis que constituïxen el seu objectiu. L'acord d'admissió de nous membres exigirà la majoria prevista en l'article l8.2 d'estos estatuts.
  
3. El domicili del Consorci Hospitalari HPC, d'ara en avant consorci, serà el de la seu de l'Hospital General Universitari de València, avinguda de Tres Creus, s/n, de València, que pot variar-se per acord del Consell de Govern.
  
Article 2. Objecte i finalitats
  
1. L'objecte del consorci és la prestació de l'assistència i servicis sanitaris, assenyalats en l'annex II, sociosanitaris, socials i de desenvolupament del coneixement, així com la participació en programes de promoció de la salut, prevenció de malalties i rehabilitació, tot això en els termes previstos en el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut.
  
2. Constituïxen finalitats específiques del consorci:
  
a) L'atenció especialitzada en règim extrahospitalari i en règim hospitalari.
  
b) L'educació sanitària, la promoció de la salut i la prevenció de la malaltia.
  
c) L'atenció de rehabilitació.
  
d) L'atenció sociosanitària i de salut mental.
  
e) La prestació de servicis socials: de prevenció, de rehabilitació i d'assistència a domicili, etc.
  
f) Les activitats de coneixement en els àmbits de la sanitat i de les ciències de la salut: la docència, la investigació, la formació, la bioètica, els sistemes d'informació i l'impuls al desenvolupament de les tecnologies i dels recursos per a millorar la qualitat dels centres hospitalaris.
  
g) Totes les que estiguen directament o indirectament relacionades amb les finalitats citades anteriorment i que acorde el Consell de Govern.
  
h) Qualsevol altra de naturalesa anàloga relacionada amb les finalitats anteriors.
  
3. Les finalitats a què es referix l'apartat anterior es podran portar a terme pel mateix consorci directament o a través de qualssevol altres formes de gestió directes o indirectes, admeses en dret.
  
Per al desenvolupament de les activitats relacionades amb els diferents àmbits de coneixement es podran formalitzar convenis de col·laboració.
  
Article 3. Personalitat jurídica, capacitat i participació dels ens consorciats
  
1. El consorci regulat en estos estatuts constituïx una entitat jurídica pública, de naturalesa institucional i de base associativa, dotada de personalitat jurídica plena i independent de la dels seus membres i capacitat d'obrar per al compliment dels seus fins.
  
2. En conseqüència, el consorci, per mitjà dels seus òrgans representatius, a més de les facultats que com a entitat de dret públic li corresponen, podrà adquirir, posseir, reivindicar, permutar, gravar i alienar tota classe de béns, celebrar contractes, assumir obligacions, interposar recursos i exercitar les accions previstes en les lleis.
  
La gestió encomanada i capacitats atorgades es realitzaran amb criteris de descentralització i autonomia, ajustats als principis d'eficàcia, eficiència, qualitat i satisfacció per als ciutadans, planificació, coordinació i cooperació i qualssevol altres de característiques anàlogues que contribuïsquen al compliment dels anteriors.
  
3. El règim de participació de les administracions públiques consorciades en la gestió i finançament del consorci és l'establit en la del conveni de col·laboració de què els presents estatuts formen part integrant.
  
CAPÍTOL II
  
Règims reguladors
  
Article 4. Règim jurídic
  
1. El consorci, que té caràcter voluntari, es regirà pel conveni regulador, pels presents estatuts, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, per la Llei 7/1985, de 2 d'abril, Reguladora de les Bases de Règim Local, per la Llei General de Sanitat, la Llei 15/1997, de 25 d'abril, i pel Decret Legislatiu 781/1986, de 18 d'abril, pel qual s'aprova el Text Refós de les Disposicions Legals Vigents en Matèria de Règim Local, i per la resta de disposicions que els siguen d'aplicació.
  
2. En l'exercici de les competències determinades en l'article 38.4 de l'Estatut d'Autonomia de la Comunitat Valenciana, la Generalitat exercirà la tutela de l'organització i els servicis vinculats i/o dependents del consorci, a fi d'assegurar el compliment de la seua finalitat, i vetlarà per la correcta assignació dels recursos econòmics.
  
Article 5. Règim patrimonial
  
1. El patrimoni del consorci el constituirà el conjunt de béns i drets que li pertanguen i aquells que li siguen adscrits o cedits per les administracions consorciades o per qualsevol persona física o jurídica publica o privada. En el cas de cessions o donacions realitzades per persones físiques o jurídiques privades, mai podrà comportar una contraprestació assistencial a l'efecte.
  
També constituïxen part del patrimoni del consorci, els fons obtinguts per la prestació de servicis sanitaris a altres institucions i tercers obligats al pagament, en els termes establits en l'annex II del Reial Decret 63/1995, sobre ordenació de prestacions sanitàries; i les donacions i llegats i qualssevol altres aportacions públiques i privades que s'apliquen a una finalitat determinada, acceptada segons el que preveu la legislació vigent.
  
2. Els béns immobles constitutius de l'Hospital General Universitari de València (HGUV) tindran caràcter d'adscrits al consorci, i este posseirà facultats d'administració ordinària.
  
3. Respecte del patrimoni propi, el consorci podrà adquirir a títol onerós o gratuït, posseir, arrendar béns i drets de qualsevol classe, que quedaran afectats al compliment dels seus fins. Les adquisicions, alienacions i gravàmens dels béns immobles propis requeriran l'informe favorable de les institucions consorciades.
  
4. Tots els béns patrimonials seran objecte d'inventari, i s'hi consignaran la classe, naturalesa i la procedència de dits béns, així com el destí específic dels immobles adscrits.
  
El consorci haurà d'informar a la Diputació de València de les inversions efectuades en els béns immobles cedits.
  
5. En cas de dissolució del consorci, serà d'aplicació respecte de la totalitat del seu patrimoni, tant propi com adscrit, el que preveu l'article 29 d'estos estatuts (annex I).
  
Article 6. Règim economicofinancer
  
1. Per a la realització dels seus objectius el consorci disposarà dels següents mitjans i recursos econòmics:
  
a) Rendiment dels servicis que preste.
  
b) Aportacions realitzades per les entitats consorciades.
  
c) Béns i valors que constituïsquen el seu patrimoni.
  
d) Altres subvencions, ajudes o donatius.
  
e) Productes i rendes del seu patrimoni.
  
f) Ingressos ordinaris i extraordinaris que estiga autoritzada a percebre, segons l'ordenament jurídic.
  
g) Donacions i llegats i qualssevol altres aportacions públiques i privades que s'apliquen a una finalitat determinada i hagen sigut acceptades.
  
h) Els crèdits que s'obtinguen.
  
i) Qualssevol altre recurs que poguera ser-los atribuït per la normativa aplicable.
  
2. El control economicofinancer del consorci serà l'establit en la Llei d'Hisenda Pública de la Generalitat Valenciana per a les entitats de dret públic.
  
Article 7. Règim pressupostari i comptable
  
1. El consorci estarà sotmés al règim pressupostari, de control economicofinancer i de comptabilitat pública que per a les entitats de dret públic determina el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
2. El Consell de Govern aprovarà un pressupost anual, abans del 31 de desembre de cada any, que comprendrà la totalitat d'ingressos i despeses que es preveu realitzar en l'exercici següent, i que constarà com a mínim de:
  
a) Despeses de personal.
  
b) Despeses de béns corrents, de servicis, de manteniment i de qualsevol altra despesa d'explotació del consorci.
  
c) Previsions de finançament.
  
d) Amortitzacions.
  
e) Política d'inversions de béns immobles, instal·lacions, d'utillatge i d'altres béns comuns duradors necessaris per al millor desenvolupament i prestació dels servicis, atenent en la distribució, com a mínim, el manteniment dels nivells de qualitat de servici dels centres integrats.
  
3. Dins del primer trimestre de cada any el director gerent elevarà al president del Consell de Govern la proposta de compte d'explotació de l'exercici anterior i l'inventari i balanç a 31 de desembre. El consell aprovarà els comptes i balanços dins del segon trimestre de l'exercici següent al de referència, com també l'evolució del potencial de finançament per a inversions de l'exercici.
  
4. El consell decidirà el destí dels romanents de l'exercici, que s'aplicaran en primer lloc a l'amortització de deutes del consorci, si és el cas.
  
Article 8. Règim de personal
  
1. El personal del consorci podrà ser:
  
a) Personal laboral.
  
b) Personal funcionari.
  
2. El personal pertanyent a la plantilla de l'Hospital General Universitari de València, conservarà el seu règim jurídic amb ocasió de la seua incorporació al consorci, i mantindrà inalterable la seua situació de servici actiu o la que si és procedent corresponga.
  
3. El consorci se subroga en els drets i obligacions laborals del personal laboral pertanyent a la plantilla de l'Hospital General Universitari de València, el qual passarà a integrar-se com a personal d'este, seguint el que establix la normativa laboral vigent per als supòsits de subrogació del personal laboral.
  
4. La Diputació adscriurà al consorci el personal funcionari de plantilla de l'Hospital General Universitari de València, i se subrogarà en els seus drets i obligacions.
  
5. El consorci garantix al personal pertanyent a la plantilla de l'Hospital General Universitari de València l'absolut respecte a la totalitat dels seus drets adquirits, tant els de contingut econòmic, com els de contingut social o assistencial, reconeguts estos últims en el Reglament de Règim Interior, per a la concessió de préstecs per a adquirir habitatge habitual i per a la concessió de bestretes reintegrables, i el Reglament d'Ajudes Socials (pel que fa a l'adjudicació de les bosses d'estudi i d'ajudes per malaltia), i sempre d'acord amb el règim aplicable a cada un dels referits reglaments.
  
6. El personal de nou ingrés es regirà per la normativa de dret laboral, i la seua selecció s'efectuarà mitjançant convocatòria pública ajustada als principis d'igualtat, mèrit i capacitat, i de conformitat amb les normes que sobre esta matèria s'establisquen en els pactes o acords aconseguits fruit de la negociació col·lectiva.
  
7. Al personal que preste els seus servicis en el consorci li serà d'aplicació el règim d'incompatibilitats previst en la Llei 53/1984, de 26 de desembre, d'Incompatibilitats del Personal al Servici de les Administracions Públiques, i normativa de desenvolupament.
  
Article 9. Règim de contractació
  
El consorci ajustarà la seua activitat contractual al que disposa la legislació de contractes de les administracions públiques.
  
Article 10. Garanties dels ciutadans, garanties del servici, planificació, coordinació i cooperació
  
1. Es respectaran en tot moment els drets atorgats als usuaris per la Llei 14/1986, General de Sanitat, i la resta de disposicions d'aplicació; així mateix el de disposar de l'assistència religiosa que trien segons les seues pròpies creences, i s'establiran procediments i òrgans que faciliten l'exigència i el compliment d'estos.
  
En les activitats de docència i d'investigació, així com en totes aquelles de desenvolupament del consorci, es tindrà un absolut i rigorós respecte amb els drets de les persones assistides.
  
2. En tot cas el consorci garantirà la continuïtat assistencial i l'atenció sanitària que haurà de prestar-se, almenys, amb l'abast previst en el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut.
  
3. El consorci s'adaptarà a les directrius de planificació, coordinació i cooperació entre centres sanitaris disposades per la Conselleria de Sanitat, assumirà la responsabilitat de desenvolupar activament la integració de l'assistència sanitària prestada amb els seus propis mitjans amb la realitzada en altres dispositius, i garantirà tant com siga possible la prestació de servicis integrats i sense escalons als ciutadans.
  
CAPÍTOL III
  
Òrgans de govern, direcció, coordinació i participació
  
Article 11. Òrgan de govern i direcció
  
Són òrgans de govern del consorci:
  
a) El Consell de Govern.
  
b) El president.
  
c) El vicepresident.
  
d) El director gerent.
  
Article 12. Composició del Consell de Govern
  
1. El màxim òrgan de govern del consorci serà el Consell de Govern, que tindrà la representació d'este i exercirà totes les facultats que siguen necessàries per a la realització dels fins assignats. Seran membres nats del Consell de Govern, el conseller de Sanitat i el president de la Diputació de València.
  
2. El Consell de Govern es compon d'un president, un vicepresident, un secretari i 14 vocals nomenats i substituïts lliurement per les entitats integrants del consorci en la següent proporció:
  
a) Set representants de la Generalitat Valenciana, designats pel conseller de Sanitat.
  
b) Set representants de la Diputació de València, designats pel president de la Diputació.
  
3. El director gerent del consorci i el secretari del consorci formaran part del Consell de Govern amb veu però sense vot.
  
4. En el cas que s'ampliara el consorci per admissió de noves entitats, en el corresponent acord del Consell de Govern figurarà el nombre de consellers que s'assigna a cada una i la possible variació dels assignats en les entitats ja integrades, que mantindran la mateixa proporció establida en el punt 2 d'este article.
  
5. El mandat dels representants de cada un dels ens consorciats en el consell tindrà una duració de quatre anys, i podran ser reelegits. En cas de substitució, la duració del mandat del nou membre del consell coincidirà amb el període que restava a la persona substituïda.
  
6. Als efectes previstos en l'apartat anterior, cada entitat haurà de designar i comunicar al consorci, en el termini de dos mesos a comptar des del moment de la seua constitució o renovació, els seus representants, i continuaran en funcions, fins al nomenament esmentat, els anteriors representants, per a l'administració ordinària.
  
Article 13. Funcions del Consell de Govern
  
1. Al Consell de Govern li corresponen les següents funcions i facultats:
  
a) La proposta de modificació d'estatuts.
  
b) L'aprovació del pla general d'actuació del HGUV i dels plans anuals d'activitats.
  
c) L'aprovació de l'estructura dels òrgans directius del consorci, així com l'aprovació i modificació del Reglament Orgànic del consorci.
  
d) El nomenament i cessament del director gerent i directius.
  
e) Aprovació i modificació del pressupost anual i del compte general.
  
f) La creació d'ens amb personalitat jurídica dependents del consorci o dels seus centres.
  
g) L'aprovació anual de la liquidació de pressupost, i de l'inventari de béns i balanç, de la Memòria d'Activitats, i del Resultat de la Gestió Assistencial i Econòmica de l'exercici anterior, i aplicació de romanents.
  
h) L'aprovació de les bases per a la selecció de personal.
  
i) L'aprovació de les plantilles i relacions de llocs de treball, convenis col·lectius, règim retributiu i fixació de les condicions generals de treball del personal.
  
j) Acceptació de donacions i de llegats i herències a benefici d'inventari.
  
k) Alienació i gravamen de béns propietat del consorci.
  
l) Aprovar els projectes d'obres, d'instal·lacions i de servicis de la seua competència.
  
m) Les contractacions de tota classe, quan el seu import excedisca de 250.000 euros, i resoldre les qüestions que plantege la interpretació i compliment d'estos contractes.
  
n) Aprovar els concerts i els convenis per a la prestació de servicis amb les distintes administracions públiques o entitats privades.
  
o) Aprovar les operacions de crèdit.
  
p) La interpretació dels estatuts.
  
q) Exercitar tota classe d'accions, d'excepcions, de recursos i de reclamacions judicials i administratives, en defensa dels drets i dels interessos del consorci, en les matèries de la seua competència.
  
r) Aprovació d'ordenances fiscals i preus dels servicis que preste el consorci.
  
s) Constituir comissions, consells o comités, així com nomenar, si és procedent, consellers delegats amb les funcions que els siguen delegades específicament, en l'àmbit de les seues competències.
  
2. El consell pot delegar l'exercici de les seues atribucions en qualsevol dels altres òrgans o qualsevol dels seus membres, excepte les enumerades en les lletres a), b), c), e), f), g), i), o), p), i r).
  
Article 14. Presidència i vicepresidència del consell
  
Serà president del Consell de Govern el conseller de Sanitat, i si de cas hi manca, un altre membre del Consell per designació d'este, i vicepresident, el president de la Diputació de València, o diputat en qui delegue.
  
Article 15. Funcions del president i del vicepresident
  
1. Corresponen al president del Consell de Govern les atribucions que a continuació s'indiquen:
  
a) Exercir la representació institucional del consorci.
  
b) Convocar, presidir, suspendre i alçar les sessions, i decidir els empats amb el seu vot de qualitat.
  
c) Exercir la supervisió i la vigilància de tots els servicis i les activitats del consorci en l'execució dels programes d'actuació aprovats pel Consell.
  
d) Dictar les disposicions particulars que considere adequades per al compliment dels acords del consell.
  
e) Elevar al Consell de Govern la documentació i els informes que es considere oportuns.
  
f) Les contractacions de tota classe, quan el seu import no excedisca de 250.000 euros, i resoldre les qüestions que plantege la interpretació i compliment d'estos contractes.
  
g) La direcció de tot el personal.
  
h) L'exercici de totes les accions judicials i administratives i la defensa del consorci en matèries de la seua competència, fins i tot quan les haguera delegat en un altre òrgan i, en cas d'urgència, en matèries de la competència del Consell de Govern, en este últim supòsit, i en donarà compte a este en la primera sessió que celebre, per a la seua ratificació.
  
i) Qualsevol altre assumpte que li siga delegat pel Consell de Govern.
  
j) Totes aquelles no atribuïdes expressament a altres òrgans.
  
El president pot delegar l'exercici de les seues atribucions, excepte les indicades en les lletres b), e), i i).
  
2. Correspondran al vicepresident totes aquelles funcions que li siguen delegades pel president, així com substituir el president en cas d'absència, vacant o malaltia.
  
Article 16. Règim de sessions del Consell de Govern
  
1. El Consell de Govern es reunirà en sessió ordinària una vegada cada mes. Així mateix, el president podrà acordar l'ajornament d'una o, com a màxim, dos sessions ordinàries quan concórreguen circumstàncies excepcionals que ho aconsellen.
  
2. El Consell de Govern es reunirà en sessió extraordinària sempre que el convoque el president per iniciativa pròpia, o a petició d'una quarta part dels seus membres.
  
Article 17. Convocatòries
  
1. La convocatòria de les reunions es farà mitjançant escrit dirigit al domicili de cada membre, amb cinc dies d'anticipació a la data de la reunió, i contindrà l'orde del dia, fóra del qual no es podran prendre acords vàlids, llevat que en la reunió estiguen presents tots els membres i ho consenten expressament.
  
2. En cas d'urgència, la convocatòria es farà, almenys, amb 24 hores d'anticipació, bé telegràficament, bé mitjançant qualsevol altre mitjà que permeta la constància de la recepció de la convocatòria.
  
3. En este últim supòsit, i una vegada considerat l'orde del dia, el Consell de Govern haurà d'apreciar, per majoria dels presents, l'existència d'urgència. Si no s'estimara l'existència d'urgència es procedirà a convocar la reunió del consell, d'acord amb el que preveu el paràgraf primer d'este article.
  
Article 18. Adopció d'acords
  
1. Per a adoptar acords serà preceptiva l'assistència d'un nombre de membres del Consell de Govern no inferior a la meitat més un dels membres en exercici del càrrec. Per a la vàlida constitució del consell, serà necessària l'assistència del president i del secretari o dels que legalment els substituïsquen.
  
Els acords es prendran amb el vot de la majoria dels consellers assistents a la reunió. En cas d'empat, decidirà el vot de qualitat del president.
  
2. Serà necessari el vot favorable de dos terços del nombre legal de membres per a la validesa dels acords que es prenguen sobre la modificació dels estatuts, i per a la incorporació de noves entitats al consorci i per a la separació d'algun d'ells.
  
3. Els acords de dissolució o de liquidació del consorci, aprovació i modificació d'estatuts, així com altres que comporten aportació econòmica per part dels ens consorciats, requeriran, a més de la majoria qualificada prevista en el paràgraf anterior, la ratificació de les respectives institucions que integren el consorci.
  
Article 19. Secretari del consell
  
El Consell de Govern designarà un secretari, amb les funcions pròpies del càrrec, que podrà o no tindre la condició de membre del consell.
  
El secretari assistirà a les sessions del consell amb veu però sense vot, si no és membre. Si té la qualitat de conseller assistirà amb veu i vot.
  
Corresponen al secretari les següents funcions:
  
a) Assistir a les sessions del Consell de Govern, amb veu i sense vot, llevat que tinga també la condició de membre del consell en representació d'algun dels ens consorciats.
  
b) Alçarà acta de les sessions del Consell de Govern.
  
c) Sotmetre a aprovació, al començament de cada sessió, l'acta de la precedent que, una vegada aprovada, es transcriurà en el llibre d'actes, autoritzada amb la firma del secretari i el vistiplau del president o membre del consell en qui delegue.
  
d) Certificar els actes i resolucions de la presidència i els acords del Consell de Govern, així com els antecedents, llibres i documents del consorci, amb el vistiplau del president.
  
El càrrec de secretari tindrà una duració de dos anys, reelegible, indefinidament, per períodes de temps iguals.
  
No obstant això, el Consell de Govern podrà cessar la persona designada per a secretari en qualsevol moment amb el quòrum ordinari previst en l'article 18.1 d'estos estatuts.
  
En el supòsit d'absència, vacant o malaltia del titular de la secretària, les seues funcions podran ser exercides accidentalment per la persona que designe el Consell de Govern.
  
Article 20. Actes
  
De cada sessió estendrà el secretari la corresponent acta, en què es farà constar el lloc, data i hora en què la sessió comença i acaba; els noms i qualitat dels assistents; assumptes tractats, acords adoptats i l'expressió dels vots. Constaran en acta les intervencions quan així se sol·licite.
  
L'acta, aprovada en la sessió següent a aquella a què es referisca, serà subscrita pel secretari, amb el vistiplau del president i arxivada amb les degudes garanties de seguretat, per a formar part del llibre d'actes del Consell de Govern
  
Amb les mateixes firmes podran expedir-se certificats dels acords del consell.
  
Article 21. Resolucions del president
  
Les resolucions del president s'estendran al seu nom, i quan es dicten per delegació es farà constar expressament esta circumstància.
  
Les resolucions del president o d'altres òrgans unipersonals que actuen per la seua delegació es transcriuran i conservaran amb les mateixes garanties que les actes del Consell de Govern.
  
Article 22. Òrgans de direcció
  
1. El director gerent és l'òrgan executiu i directiu del consorci
  
2. El Consell de Govern aprovarà l'estructura directiva del consorci, i haurà de procurar donar una resposta integrada i coordinada al pacient com a protagonista i eix d'un model assistencial orientat a la satisfacció de les seues necessitats.
  
3. Tindran la consideració de directius, els encarregats d'exercir la màxima responsabilitat sobre els centres, àrees o unitats orgàniques en els termes que s'establisquen en la corresponent estructura orgànica. En este concepte es podran incloure tant la responsabilitat sobre àrees estructurals del centre, com la responsabilitat sobre funcions. En qualsevol cas, l'estructura orgànica comptarà almenys amb departaments d'organització i recursos humans, econòmic administratiu i informació i avaluació, considerant igualment les funcions de servici de l'àmbit clínic, de cures, i de gestió dels processos d'utilització dels servicis pels pacients.
  
Article 23. Funcions del director gerent del consorci.
  
Correspon al director gerent entre les seues funcions:
  
a) Representar al consorci en l'àmbit de les seues funcions.
  
b) Assistir a les sessions del Consell de Govern, amb veu i sense vot.
  
c) Executar i fer complir els acords del Consell de Govern i les disposicions de la presidència.
  
d) Formular, per mitjà del president, les propostes de reglaments d'organització i funcionament i del consorci i dels seus centres, establiments i servicis, així com qualssevol altres que siguen d'interés per al bon funcionament de la institució.
  
e) Proposar al Consell de Govern, a través del president, les directrius estratègiques i els plans d'actuació del consorci, així com la prioritat de les actuacions a realitzar.
  
f) Definir els programes anuals d'acord amb els plans d'actuació aprovats que han de complir cada un dels centres i àrees funcionals que configuren el consorci.
  
g) Formar part dels òrgans de govern i administració dels organismes instrumentals del consorci.
  
h) Proposar al Consell de Govern, a través del president, l'estructura de gestió del consorci i dels seus centres, establiments i servicis, i proposar els càrrecs directius d'esta que haja d'aprovar el Consell.
  
i) Constituir, amb caràcter temporal, comissions, comités, etc., amb funcions específiques en l'àmbit de les seues competències, i designar a les persones que hagen d'integrar-los.
  
j) Emetre informe sobre els projectes d'obres, instal·lacions, servicis i subministraments i tramitar els expedients dels mencionats projectes que haja d'aprovar el Consell de Govern.
  
k) Aprovar els projectes d'obres, instal·lacions, servicis i subministraments en la quantia que fixe el Consell de Govern, i contractar i concedir les obres, els servicis i els subministraments que li siguen delegats.
  
l) Administrar el patrimoni i els béns del consorci d'acord amb les atribucions que li delegue el Consell de Govern.
  
m) Ordenar els pagaments del consorci de conformitat amb les atribucions que li hagen sigut assignades pel Consell de Govern.
  
n) Vetlar per la millora dels mètodes de treball i per la introducció de les innovacions tecnològiques adequades, i la conservació i manteniment del centre i de les seues instal·lacions i equipaments.
  
o) Preparar la documentació que, a través del president, ha de sotmetre's a la consideració del Consell de Govern, i informar de tot el necessari per a l'adequat exercici de les seues competències, particularment pel que fa a la confecció i compliment del pressupost anual i dels programes d'activitat, qualitat assistencial, docència i investigació, etc.
  
p) Informar trimestralment amb caràcter ordinari al Consell de Govern sobre el funcionament i estat de situació del consorci, i amb caràcter extraordinari amb la periodicitat requerida.
  
q) Presentar anualment al Consell de Govern, a través del president, el balanç de situació i la memòria de l'exercici anterior.
  
r) Sol·licitar, si és procedent, l'adhesió als concursos centrals que realitze la Central de Compres i Subministraments de la Conselleria de Sanitat.
  
s) Qualssevol altres que el Consell de Govern i el president li deleguen, dins de les seues respectives atribucions.
  
Article 24. Nomenament i cessament de directius
  
1. El director gerent serà designat i cessat lliurement pel Consell de Govern, a proposta del president.
  
2. La resta de directius seran designats i cessats lliurement pel Consell de Govern, oït el director gerent.
  
3. Les designacions a què es referixen els dos paràgrafs anteriors, previ compliment dels tràmits que s'establisquen, hauran de recaure en les persones que reunisquen els requisits assenyalats en els respectius estatuts o normes de funcionament intern, i acrediten qualificació professional per a l'acompliment de les funcions corresponents.
  
4. A tal fi, a fi de professionalitzar la funció directiva, el Consell de Govern determinarà els perfils genèrics d'estos llocs i desenvoluparà programes dirigits a l'actualització permanent dels directius.
  
Article 25. Comissió de Direcció, funcions i règim de responsabilitat
  
1. En el consorci, existirà una Comissió de Direcció, presidida pel director gerent, de la qual formaran part els directius i responsables de les unitats que determine el Consell de Govern.
  
2. Correspondrà a la Comissió de Direcció la coordinació, estudi i deliberació de les activitats relatives al centre sanitari, en els termes establits en les normes internes de funcionament.
  
3. El director gerent i la resta de directius del consorci respondran de les seues actuacions davant del Consell de Govern i davant de l'administració sanitària, amb independència de qualssevol altres responsabilitats que foren procedents.
  
Article 26. Òrgans de participació
  
1. El Consell de Govern tindrà com una de les seues missions fonamentals garantir que el desenvolupament del consorci, els seus centres i servicis es realitza dins del marc de màxima participació de tots els sectors implicats:
  
- Ciutadans i usuaris, buscant la seua participació a través dels propis representants associatius, la representació de les administracions locals, els professionals de reconeguda sensibilitat i solvència pel seu compromís amb els interessos dels ciutadans, o la incorporació de persones de reconeguda solvència que aporten al consorci la perspectiva del ciutadà, origen i destinació dels servicis que este ha de gestionar.
  
- Professionals, buscant la incorporació selectiva en tots els àmbits del professionalisme, la bona pràctica i la incentivació del treball ben fet. Esta participació es garantirà especialment als nivells de l'àmbit clínic i de cures, sense oblidar les funcions no sanitàries d'atenció al públic i les de caràcter logístic i de servici intern.
  
- Treballadors, buscant el compromís en l'equilibri entre l'eficàcia i eficiència dels servicis i les garanties de qualitat de la relació laboral i conciliació de l'activitat laboral amb la vida personal dels treballadors.
  
2. La participació dels ciutadans s'integrarà i coordinarà a través de la Comissió de Participació i Garanties dels Ciutadans, òrgan col·legiat de participació en l'avaluació de l'assistència sanitària i en l'assessorament al Consell de Govern del consorci.
  
En l'exercici de les seues funcions, esta proposarà el desenvolupament de comissions, comités o activitats específiques, orientades a àmbits i temes més concrets, que amplien i facen efectiva a tots els nivells la integració de les aspiracions i expectatives dels ciutadans respecte als servicis del consorci.
  
3. La participació interna dels professionals s'integrarà i coordinarà a través de la Junta Assistencial, òrgan col·legiat d'assessorament i consulta dels òrgans de direcció.
  
Este òrgan coordinarà i integrarà les tasques de les comissions d'àmbit clínic i de cures, així com el desenvolupament de les diferents comissions clíniques i altres mecanismes de participació dels professionals que a l'efecte s'establisquen.
  
4. Els òrgans de participació dels treballadors, regulats en detall per la normativa laboral vigent, s'estendran mitjançant els mecanismes que s'arbitren, als centres, servicis i unitats organitzatives per a garantir la major eficàcia dels mecanismes participatius.
  
5. El Consell de Govern arbitrarà les mesures que considere oportunes per a garantir l'efectiu funcionament tant dels mecanismes formals de participació com de les pràctiques d'informació, transparència i audiència en els processos de gestió del consorci.
  
Article 27. Gestió de recursos humans
  
1. Els recursos humans d'elevada qualificació constituïxen la base i el valor fonamental de l'assistència sanitària, i el patrimoni de major valor de les institucions sanitàries. El Consell de Govern té com a missió clau el desenvolupament d'una política activa de gestió del recurs humà, sent responsable de l'avaluació del seu desenvolupament pels òrgans de gestió que es constituïsquen.
  
2. El desenvolupament de la política de gestió dels recursos humans estarà sempre emmarcat en el caràcter de servici al pacient que constituïx l'objecte d'esta.
  
3. El Consell de Govern garantirà que la direcció gerència i l'estructura de gestió desenvolupen i assumisquen els valors de formació, promoció i consolidació de la gestió del recurs humà.
  
4. El consorci iniciarà des de la seua constitució el desenvolupament d'una política activa de gestió del recurs humà, i considerarà tots els components de la cadena de gestió:
  
- La política de selecció, orientada a garantir la captació per a l'organització dels millors valors professionals en el context de publicitat, equitat i igualtat d'accés.
  
- Els components d'enquadrament i participació organitzada del personal en la seua integració a l'organització, els seus valors, objectius i expectatives. Tant en l'inici dels nous professionals com de forma continuada.
  
- El marc de contribució a l'acumulació i gestió del coneixement i la qualitat de l'organització.
  
- La incentivació, la promoció i el desenvolupament de la carrera professional i laboral del personal.
  
- L'avaluació continuada de l'acompliment professional en els seus components de servici al pacient, contribució a la gestió del coneixement, contribució al desenvolupament del treball en equip interdisciplinari, gestió dels recursos posats a la seua disposició i compromís amb l'organització.
  
- La conciliació de la vida professional i personal, la seguretat laboral i els beneficis socials.
  
- La satisfacció del personal amb el seu treball i la seua pertinença a l'organització i les seues unitats.
  
Article 28. Cartera de servicis
  
1. El consorci, en l'àmbit dels servicis generals d'àrea de salut i de referència d'àrees que li siguen contractats, es responsabilitzarà de desenvolupar, al màxim nivell de productivitat i qualitat, la cartera de servicis per a la cobertura del catàleg de prestacions del Sistema Nacional de Salut arreplegades en el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut, o disposicions complementàries que es dicten a este respecte.
  
2. Per a obtindre el millor aprofitament dels recursos disponibles, els centres i dispositius del consorci podran amb caràcter complementari desenvolupar altres servicis no coberts en este àmbit o finançats per fonts diferents de les del Sistema Nacional de Salut. El desenvolupament d'estes activitats ha de ser assumit en tot moment en la mesura en què contribuïsquen de forma sinèrgica als fins essencials de servici públic que constituïxen l'objecte del consorci.
  
3. Els sistemes d'informació i els mecanismes de comunicació del consorci posaran els mitjans per a garantir les millors condicions d'informació i accessibilitat per als pacients i els professionals externs de la cartera de servicis disponible i les característiques d'accés i organització d'esta. La política de comunicació a este respecte ha d'estar dirigida a facilitar l'exercici responsable pels pacients i els seus professionals de l'exercici de lliure elecció.
  
4. La consolidació i desenvolupament de la cartera de servicis dels centres del consorci es realitzarà des de l'esperit d'innovació i actualització en els continguts tècnics, organitzatius, de continuïtat de l'assistència i de satisfacció dels usuaris i professionals que referisquen als seus pacients.
  
La innovació en les noves prestacions i formes d'organització d'estes es realitzarà sempre en les condicions d'avaluació rigorosa de servicis, per a les quals els centres i dispositius assistencials buscaran activament la col·laboració amb les institucions i agències d'avaluació de servicis.
  
CAPÍTOL IV
  
Separació i dissolució
  
Article 29. Separació i dissolució
  
1. El consorci es dissoldrà per acord dels membres que l'integren amb el quòrum assenyalat en l'article 18.3 d'estos estatuts, o per impossibilitat legal o material de complir amb els seus objectius.
  
2. L'acord de dissolució determinarà com ha de procedir-se a la liquidació dels béns que pertanyen al consorci i a la reversió de les obres i les instal·lacions existents, segons les següents directrius:
  
a) El Consell de Govern procedirà a designar, amb el procediment establit en l'article 18.3, una Comissió Liquidadora, constituïda per tres pèrits de reconeguda solvència professional, no vinculats al consorci en els cinc anys anteriors a la seua designació, que elevaren al Consell de Govern una proposta per a la dissolució.
  
b) La constitució de la Comissió Liquidadora no implicarà alteració en el funcionament dels òrgans del consorci, fins a la seua completa dissolució.
  
c) En cap cas el procés de dissolució i de liquidació del consorci podrà suposar la paralització, la suspensió o la no-prestació dels servicis assistencials, sanitaris, docents i d'investigació que porte a terme el consorci. La Generalitat arbitrarà adoptar les mesures que estime convenients per a garantir la continuïtat d'estos servicis, mitjançant la seua integració en la Xarxa Sanitària Pública de la Generalitat Valenciana.
  
3. La dissolució del consorci implicarà, necessàriament, el següent:
  
a) La integració directa del personal adscrit a este a la Generalitat Valenciana, amb absolut respecte a la totalitat dels drets actius i passius, mantenint inalterable l'adscripció d'estos al referit centre hospitalari (HGUV).
  
La Diputació de València garantirà igualment al personal funcionari adscrit al consorci en el moment de la dissolució d'este, i que apareix relacionat en l'annex III, el reingrés a través dels processos reglamentaris de negociació en el marc normatiu d'un pla d'ocupació, en el cas que no exercitaren la seua integració directa en la Generalitat Valenciana.
  
b) La transferència íntegra i completa a la Conselleria de Sanitat, la transferència gratuïta a la Generalitat Valenciana, en ple domini, de la totalitat del patrimoni del consorci del HGUV, tant propi com adscrit o cedit, sense perjuí de la instrucció, si és procedent, de l'oportú expedient.
  
Els béns de la diputació de València adscrits al consorci se cediran, si és procedent, previ l'oportú expedient de cessió, d'acord amb el que disposa el vigent Reglament de Béns de les Entitats Locals, aprovat pel Reial Decret 1.372/1986, de 13 de juny.
  
La destinació dels béns propis del consorci es decidirà pel Consell de Govern, a proposta de la Comissió Liquidadora, amb els requisits establits en l'article 18.3 d'estos estatuts.
  
4. La separació del consorci d'algun dels membres que l'integren, haurà de realitzar-se amb un preavís d'un any, sense perjuí del respecte als interessos públics generals que el consorci representa, i que l'entitat que se separe estiga al corrent dels seus compromisos anteriors i garantisca la liquidació de les obligacions aprovades fins al moment de la separació.
  
En el cas que la separació siga aprovada, s'efectuarà la liquidació parcial seguint les mateixes normes establides en l'apartat anterior.
  
5. Si únicament existiren com a membres del consorci les dos administracions fundadores, la separació d'una d'estes implicarà la dissolució del consorci.
  
6. Qualsevol de les entitats privades consorciades, l'aportació de les quals al consorci estiga consolidada, podrà, amb l'acord unànime del Consell de Govern, obtindre la respectiva separació del consorci, en qualsevol moment, sense que esta cause, per consegüent, liquidació parcial de cap classe.
  
Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del consorci Hospital General Universitari de València
  
En data 26 de desembre de 2001, i mitjançant el conveni de col·laboració subscrit entre la Conselleria de Sanitat de la Generalitat Valenciana i la Diputació de València, es va crear el Consorci Hospital General Universitari de València, com a ens de dret públic amb personalitat jurídica pròpia, que té com a finalitat fonamental la gestió, sota criteris d'autonomia efectiva, de l'hospital, sense perjuí de la seua integració en la xarxa pública sanitària de la Comunitat València, amb el que això comporta quant al sotmetiment a les directrius de l'autoritat sanitària.
  
Sota els esmentats paràmetres d'autonomia en el seu funcionament, i amb vista a facilitar una gestió àgil i eficaç, es va aprovar mitjançant l'Acord de 15 de febrer de 2002 la delegació d'atribucions vigent fins a la data, que ha permés el funcionament racional dels servicis.
  
L'experiència en la gestió i les modificacions introduïdes en l'estructura directiva del consorci aconsellen l'aprovació d'una nova delegació d'atribucions que avance en l'agilitació dels procediments.
  
Per tot això, el Consell de Govern, de conformitat amb les normes sobre adopció d'acords contingudes en l'article 18 dels estatuts del consorci, i així mateix en harmonia amb les atribucions de la seua competència regulades en l'article 13, i les de competència del president del Consell previstes en l'article 15 de les quals procedix delegació, acorda:
  
Primer. Atribucions del president en matèria de personal
  
1. L'aprovació de l'oferta d'ocupació pública d'acord amb el pressupost i la plantilla aprovats.
  
2. L'aprovació de les convocatòries i bases dels processos de selecció i provisió del personal fix del consorci i la seua resolució.
  
3. El nomenament dels òrgans col·legiats que es constituïsquen per a la selecció i provisió del personal fix del consorci.
  
4. Els nomenaments i adscripcions definitives del personal fix.
  
5. Els nomenaments i comissions de servicis per a ocupar llocs directius, així com la revocació o el cessament d'estos.
  
6. La resolució de recursos administratius i reclamacions prèvies a la via judicial laboral en matèria de personal, excepte en aquells assumptes en què actue per delegació, i els atribuïts expressament a altres òrgans.
  
7. La imposició de sancions per faltes greus i molt greus.
  
8. La creació, supressió o modificació de llocs de treball.
  
Segon. Atribucions del director gerent en matèria de personal
  
1. Ostentar la representació del consorci en la negociació col·lectiva amb els representants sindicals.
  
2. La formalització dels contractes laborals de duració indefinida com a conseqüència de la resolució de processos selectius o de provisió.
  
3. Les adscripcions i nomenaments provisionals del personal fix del consorci, així com la revocació o el cessament d'estos, excepte els supòsits expressament atribuïts a altres òrgans.
  
4. Acordar les comissions de servicis i autoritzar les que sol·liciten altres organismes, així com la revocació o el cessament d'estes.
  
5. La concessió de permisos i llicències que comporten autorització de despesa.
  
6. L'autorització de permisos per a l'exercici d'activitats sindicals, i dels alliberaments plens o parcials dels representants dels treballadors.
  
7. Les resolucions en matèria de compatibilitat.
  
8. L'aprovació d'instruccions relatives a jornada, horari, permisos, vacances i llicències dins del marc legal establit.
  
9. La declaració del personal del consorci en les situacions administratives que procedisquen i que no estiguen atribuïdes expressament a altres òrgans.
  
10. L'aprovació de les convocatòries i bases de borses de treball temporal i de millora d'ocupació, i la seua resolució, així com el nomenament dels òrgans col·legiats de valoració que aquelles prevegen.
  
11. La resolució dels recursos administratius interposats contra els actes dictats pels òrgans col·legiats de valoració nomenats pel mateix director gerent.
  
12. La imposició de sancions per faltes lleus.
  
Tercer. Atribucions del director de Recursos Humans en matèria de personal
  
1. La formalització de contractes laborals de duració determinada i de contractes de treball en pràctiques en places de formació sanitària especialitzada.
  
2. Els nomenaments i cessament derivats de processos de millora d'ocupació temporal i les adscripcions provisionals per motius de salut laboral.
  
3. L'extensió de les diligències de presa de possessió i cessament.
  
4. El reconeixement de servicis previs.
  
5. El reconeixement de triennis del personal del consorci.
  
6. El reingrés al servici actiu del personal del consorci.
  
7. Les resolucions en matèria d'excedències del personal del consorci.
  
Quart. Atribucions en matèria de despeses de personal
  
Les facultats referides a autorització de despeses del capítol I (despeses de personal), incloses les relatives a retribucions, càrregues socials i despeses de formació imputables a este capítol, es deleguen en el director gerent del consorci, així com l'autorització de les distintes variacions que hagen de practicar-se en les nòmines.
  
Es deleguen també en el director gerent del consorci les atribucions següents:
  
- La formalització de sol·licituds o recursos administratius en matèria d'afiliació o cotització a la Seguretat Social.
  
- La formalització de sol·licituds o recursos administratius en matèria de reintegraments per prestacions davant de l'Institut Nacional de la Seguretat Social.
  
- La concessió i gestió d'ajudes de caràcter social previstes en els pressupostos, incloses beques, bestretes i préstecs.
  
Es delega en el director economicofinancer la competència per a certificar dades tributàries i fiscals que corresponguen al consorci davant de terceres persones o l'Agència Tributària.
  
Cinqué. Atribucions en matèria de contractació administrativa i gestió econòmica
  
5.1. En matèria de contractació administrativa i gestió econòmica les facultats referides a les despeses dels capítols II (despeses de funcionament) i VI (inversions reals), pel Consell de Govern o pel seu president si és procedent, es deleguen en els òrgans següents:
  
- En el president del Consell de Govern l'aprovació dels expedients de despesa per imports compresos entre 1.000.000 d'euros i 3.000.000 d'euros.
  
- En el director gerent del consorci, mancomunadament amb el director economicofinancer, l'aprovació d'expedients de despesa per imports inferiors a 1.000.000 d'euros.
  
5.2. En el cas d'expedients de despesa dels capítols II i VI l'import del qual excedisca els 3.000.000 d'euros, correspondrà al Consell de Govern l'autorització prèvia de l'expedient, i exercirà les atribucions pròpies de l'òrgan de contractació per delegació del consell i fins a la firma del contracte, el president d'este.
  
5.3. Les atribucions relatives a l'autorització d'expedients de contractació de gestió de servicis públics en qualsevol de les seues modalitats, així com la regulada per la Llei 13/2003, de 23 de maig, es deleguen en el president del Consell, independentment de la seua quantia.
  
5.4. En qualsevol cas, les competències de l'òrgan de contractació relatives a control de l'execució, modificació si és procedent, reconeixement d'obligacions i liquidació del contracte, es deleguen en el director gerent del consorci, conjuntament amb el director economicofinancer.
  
5.5. Sense perjuí de l'anterior, es deleguen les atribucions en matèria d'aprovació de la despesa corresponent a subministraments i reparacions fins a un import de 12.020 euros en el director economicofinancer.
  
5.6. En la delegació de facultats es troben implícites totes aquelles que siguen necessàries per a l'autorització, disposició i reconeixement de l'obligació de les despeses a què es referisquen, així com expressament totes les atribucions que la legislació vigent sobre contractació administrativa d'obres, servicis i subministraments assigna a l'òrgan de contractació, inclosa l'aprovació de projectes d'obres, instal·lacions i servicis amb els límits econòmics establits en els apartats anteriors
  
Sisé. Atribucions en matèria de subscripció de concerts, convenis i transferències
  
6.1. Es delega en el president del Consell de Govern l'aprovació de concerts, convenis i transferències, que generen obligacions econòmiques amb altres administracions públiques o institucions sense ànim de lucre.
  
6.2. Es delega en el director gerent del consorci l'aprovació de concerts o convenis, dels quals no es deriven obligacions econòmiques amb altres administracions públiques o institucions sense ànim de lucre.
  
Seté. Atribucions en matèria de gestió financera i fons extrapressupostaris
  
7.1. Les facultats referides a la formalització en tots els seus aspectes d'operacions d'endeutament a curt, mitjà i llarg termini es deleguen en el director gerent del consorci de forma conjunta amb el director economicofinancer, sempre que estiguen previstes en el pressupost anual del consorci i que hagen sigut aprovades expressament pel Consell de Govern.
  
7.2. Les facultats referides a l'autorització de despeses financeres (capítol III) es deleguen en el director gerent del consorci de forma conjunta amb el director economicofinancer.
  
7.3. La formalització d'ingressos, la gestió dels fons extrapressupostaris i la gestió dels actius financers es deleguen en el director gerent.
  
Huité. Condicions generals de la delegació
  
8.1. En les resolucions i actes que s'adopten en virtut del que preveu el present acord es farà constar expressament que es dicten fent ús de facultats delegades i es consideraran a tots els efectes dictats per l'òrgan delegatori.
  
8.2. Les delegacions d'atribucions i funcions aprovades mitjançant el present acord s'entenen sense perjuí de les facultats de l'òrgan delegatori per a avocar el coneixement i resolució de tots els assumptes que estime oportuns, i podrà així mateix revocar la delegació en qualsevol moment.
  
8.3. Es faculta el president del consorci perquè dicte les instruccions necessàries per a l'aplicació del present acord.
  
8.4. En cas de vacant absència o malaltia dels titulars dels òrgans en què s'efectuen les delegacions, la suplència serà exercida pel vicepresident del consell respecte del president del consorci; pel subdirector gerent o indistintament pel director economicofinancer o pel director de Recursos Humans ?d'acord amb el contingut de la resolució a adoptar- respecte del director gerent; respecte del director economicofinancer la suplència serà exercida pel director de Recursos Humans i viceversa.
  
Nové. Disposició derogatòria
  
Queda derogat l'Acord de 15 de febrer de 2002, del Consell de Govern del Consorci Hospital General Universitari de València.
  
Desé. Entrada en vigor
  
El present acord entrarà en vigor l'endemà de la seua publicació en el Diari Oficial de la Generalitat Valenciana. Així mateix, es publicarà en el Butlletí Oficial de la Província de València.